钦定古今图书集成/明伦汇编/宫闱典/第029卷 > 礼记 > 《曲礼》
## 钦定古今图书集成/明伦汇编/宫闱典/第029卷 > 礼记 > 《曲礼》

天子之妃曰“后。”

〈集说〉郑氏曰：“后之言后也。”　孔氏曰：“妃，配也；后，君也。明配至尊，为海内小君。”　蓝田吕氏曰：“天子之妃所以称后者，有继后之辞。合二姓之好，以继圣人之后，以为天地、社稷、宗庙之主，则有继者也。”　长乐刘氏曰：“后者，后也。德配于天子，育其嗣息，以为之后也。”

又

纳女于天子，曰“备百姓。”

〈集说〉郑氏曰：“纳女，致女也。女家遣人致之，此其辞也。姓之言生也。天子皇后以下百二十人，广子姓也。”